**VÁNDORBAGOLY DÍJ 2022.**

**Szentes Városi KönyvtárGyermekkönyvtára**

A Szentes Városi Könyvtár Gyermekkönyvtára 1998 decembere óta önálló épületben, a város szívében. Az épület jól megközelíthető helyi járatokkal, de a kistérségi településekről is. Kihasználva ezt az adottságukat a szűkebb és tágabb környezet lakókörnyezet oktatási intézményeit is ki tudják szolgálni az egyéni látogatók mellett.

Az épület hívogató ablakait mindig az évszaknak megfelelő színes kézműves munkák díszítik, amit a közösségi szolgálatos diákok és a könyvtárosok készítenek. A könyvtárban tematikus terek várják az oda érkezőket. A Mesekuckó a legkisebbeket várja, hol a játékszőnyegen játszhatnak hagyományos és készségfejlesztő társasjátékokkal, plüssfigurákkal játszhatnak. A nagyobbak az Olvasókuckóban babzsákokra heveredve olvashatnak, részükre wifi is rendelkezésre áll. A kézműves sarok az alkotni vágyóké, a “számítógépes folyosón” pedig 8 pc-t használhatnak a látogatók. Olvasó-Tini elnevezésű térben e korosztály olvasmányai mellett az alkotásokat bemutató kiállítótér is helyet kapott. Található a könyvtárban a hagyományos tanulótér mellett X-Box és Nintendo is.

Délelőttönként és kora délután iskolás-és óvodás csoportokat fogadnak. A pedagógusok a csoportok igényeit figyelembe véve válaszhatnak a könyvtárhasználati foglalkozások mellett irodalmi művek feldolgozását, művészeti vagy ismereterjesztő programokat. Minden tavasszal megrendezik az Óvodások hetét, melynek keretében a játékos feladatok mellett termékkostolóval és többféle ajándékkal kedveskednek a kis ovisoknak. E mellett 3 napos könyvtárhasználati vetélkedőt szerveznek általános iskolásoknak három korcsoportban. Kéthetente csütörtökön, Alkotóka nevű programjukon kézműves foglalkozással várják a gyerekeket. Ünnepek alkalmával papírszínház mesével egybekötött kézműves foglalkozással készülnek a 3-10 éves korosztály számára. Évek óta nagy népszerűségnek örvend Baba-Mama klub, melyet a szentesi Védőnői Szolgálattal közösen indítottak és működtetnek. Havi rejtvények külön óvodásoknak és általános iskolásoknak szóló érdekes feladatokkal, nyári táboraik egyéni és csoportos tevékenységgel várja az érdeklődőket. A Könyvtár 2007 óta viseli a bababarát és 2022-től a családbarát könyvtár címet.

A Szentesi Városi Könyvtár Gyermekkönyvtárának munkaközössége tudatos és átgondolt tervek alapján tudott városukban közösséget teremteni. Olyan könyvtárat hoztak létre, ahová jó bemenni, ahol a kisgyermekes családoktól kezdve a kiskamasz és serdülő tini olvasókig mindenki jól érzi magát, s azt is megtapasztalhatják: figyelnek rájuk, szem előtt tartják igényeiket.

Budapest, 2022. november 14.